b'\n_START_ARTICLE_\nVisund (plattform)\n_START_PARAGRAPH_\nVisund er en oljeplattform p\xc3\xa5 Visundfeltet i Norskehavet. Den er en flytende, integrert bore-, prosesserings- og boligplattform. Oljeproduksjonen startet v\xc3\xa5ren 1999 med Norsk Hydro som operat\xc3\xb8r, men Statoil overtok operat\xc3\xb8ransvaret 1. januar 2003. Etter en ombygging av plattformen startet Visund fra h\xc3\xb8sten 2005 ogs\xc3\xa5 gassproduksjon._NEWLINE_Br\xc3\xb8nnstr\xc3\xb8mmen f\xc3\xb8res opp til plattformen i fleksible stiger\xc3\xb8r. Den produserte oljen sendes i r\xc3\xb8rledning til Gullfaks A for lagring og eksport. Gassen eksporteres til kontinentet._NEWLINE_19. januar 2006 inntraff en gasslekkasje i plattformens fakkelr\xc3\xb8r. Med en lekkasjerate p\xc3\xa5 900 kg/s var dette den st\xc3\xb8rste gasslekkasjen i prosessomr\xc3\xa5der p\xc3\xa5 norsk sokkel i nyere tid. Mannskapet ble evakuert, og ingen personer kom fysisk til skade. Uhellet medf\xc3\xb8rte heller ingen skader p\xc3\xa5 ytre milj\xc3\xb8.'